Глава деветнадесета „а“ от ЗДДС урежда режим на „обратно начисляване“ на ДДС при доставка на:

- битови, производствени, опасни, строителни отпадъци, отпадъци от черни и цветни метали и отпадъци от черни и цветни метали с битов характер, както и при доставка на услуги по техния добив, обработка или преработка по част първа на Приложение № 2 от ЗДДС;

- зърно и технически култури по част втора на Приложение № 2 от ЗДДС;

- прехвърляне на квоти за емисии на парникови газове по част трета на Приложение № 2 от ЗДДС.

**Внимание: схемата за обратно начисляване представлява изключение от общото правило.**

**При този режим ДДС се начислява не от доставчика на стоката или услугата, а от получателя, който е регистрирано по ЗДДС лице, независимо дали доставчикът е данъчно задължено или данъчно незадължено лице (чл. 163а, ал. 2 от ЗДДС).**

Когато получателят по горепосочените доставки не е регистриран по ЗДДС данъкът е изискуем от доставчика – регистрирано по ЗДДС лице.

**ВАЖНО!!!**

Алинея 2 на чл. 163а от ЗДДС **не се прилага** за доставки на стоки и услуги по приложение № 2, част първа, по които получатели са **държавата и държавните и местните органи** (**ал. 4 на чл. 163а от ЗДДС – нова, ДВ, бр. 102 от 2022 г., в сила от 01.01.2023 г.**).

Съгласно чл. 82, ал. 5 от ЗДДС (нова - ДВ, бр. 108 от 2006 г., в сила от 01.01.2007 г., **доп. - ДВ, бр. 102 от 2022 г., в сила от 01.01.2023 г.**) данъкът е изискуем от получателя - регистрирано по този закон лице, в случаите на чл. 163а, ал. 2 независимо дали доставчикът е данъчно задължено или данъчно незадължено по закона лице. **Данъкът е изискуем от доставчика - регистрирано по този закон лице за доставки на стоки и услуги по приложение № 2, част първа, по които получатели са държавата, държавните и местните органи**.

По силата на чл. 97а, ал. 6 от ППЗДДС (**нова - ДВ, бр. 55 от 2023 г., в сила от 27.06.2023 г.**) алинеи 1-5 на същата норма, касаещи документирането и отчитането на доставките в отчетните регистри по чл. 124 от закона, не се прилагат за доставки на стоки и услуги по част I на приложение № 2 от закона, по които получатели са държавата, държавните и местните органи.

Режимът се прилага за доставка на следните стоки и услуги:

***Битови отпадъци*** са „отпадъци от домакинствата“ и „подобни на отпадъците от домакинствата“. „[Отпадъци от домакинствата](http://ro30ciela/Dispatcher.aspx?Destination=Document&Method=OpenRef&Idref=4431517&Category=normi&lang=bg-BG&text=Отпадъци%20от%20домакинствата)“ са отпадъците, образувани от домакинствата. „[Подобни отпадъци](http://ro30ciela/Dispatcher.aspx?Destination=Document&Method=OpenRef&Idref=4431518&Category=normi&lang=bg-BG&text=Подобни%20отпадъци)“ са отпадъците, които по своя характер и състав са сравними с отпадъците от домакинствата, с изключение на производствени отпадъци и отпадъци от селското и горското стопанство (т. 73 на § 1 от ДР на ЗДДС - ДВ, бр. 101 от 2013 г., в сила от 01.01.2014 г.);

***Производствени отпадъци***са отпадъците, образувани в резултат на производствената дейност на физическите и юридическите лица (т. 74 на § 1 от ДР на ЗДДС - ДВ, бр. 101 от 2013 г., в сила от 01.01.2014 г.);

***Опасни отпадъци***са отпадъците, които притежават едно или повече опасни свойства, посочени в [приложение № 3 към § 1, т. 12](http://ro30ciela/Dispatcher.aspx?Destination=Document&Method=OpenRef&Idref=516029&Category=normi&lang=bg-BG) от допълнителните разпоредби на ***Закона за управление на отпадъците*** (т. 76 на § 1 от ДР на ЗДДС - ДВ, бр. 101 от 2013 г., в сила от 01.01.2014 г.);

***Строителни отпадъци*** са отпадъците от строителство и разрушаване, съответстващи на кодовете отпадъци, посочени в глава 17 от Индекс към Решение 2000/532/EО на Комисията от 3 май 2000 г. за замяна на Решение 94/3/ЕО за установяване на списък на отпадъците в съответствие с член 1, буква а) от [***Директива 75/442/ЕИО на Съвета относно отпадъците***](http://ro30ciela/Dispatcher.aspx?Destination=Document&Method=OpenRef&Idref=4431521&Category=normi&lang=bg-BG)*и Решение 94/904/ЕО на Съвета за установяване на списък на опасните отпадъци* в съответствие с член 1, параграф 4 от **Директива 91/689/ЕИО на Съвета относно опасните отпадъци** и следващите му изменения (т. 75 на § 1 от ДР на ЗДДС - ДВ, бр. 101 от 2013 г., в сила от 01.01.2014 г.);

[***Отпадъци от черни и цветни метали***](http://ro30ciela/Dispatcher.aspx?Destination=Document&Method=OpenRef&Idref=516030&Category=normi&lang=bg-BG&text=Отпадъци%20от%20черни%20и%20цветни%20метали)са технологичните отпадъци, получени от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци (т. 77 на § 1 от ДР на ЗДДС - ДВ, бр. 101 от 2013 г., в сила от 01.01.2014 г.);

[***Отпадъци от черни и цветни метали с битов характер***](http://ro30ciela/Dispatcher.aspx?Destination=Document&Method=OpenRef&Idref=1056108&Category=normi&lang=bg-BG&text=Отпадъци%20от%20черни%20и%20цветни%20метали%20с%20битов%20характер)са отпадъци от черни и цветни метали, получени в резултат на жизнената дейност на хората по домовете, в административни, социални и обществени сгради. Към тях се приравняват и отпадъците от черни и цветни метали, получени от търговски обекти, занаятчийски дейности, обекти за отдих и забавления (т. 78 на § 1 от ДР на ЗДДС - ДВ, бр. 101 от 2013 г., в сила от 01.01.2014 г.);

***Добив на отпадъци***е всяка дейност, в резултат от която се образуват отпадъци (т. 46 на § 1 от ДР на ЗДДС - ДВ, бр. 108 от 2006 г., в сила от 01.01.2007 г.);

***Обработка на отпадъци*** е всяка дейност по събиране, съхранение, сортиране и механична обработка на отпадъци без изменение на химическия им състав (т. 47 на § 1 от ДР на ЗДДС - ДВ, бр. 108 от 2006 г., в сила от 01.01.2007 г.);

***Преработка на отпадъци*** е всяка дейност, която променя свойствата или състава на отпадъците, като ги превръща в суровини за производство на крайни продукти или в крайни продукти (т. 48 на § 1 от ДР на ЗДДС - ДВ, бр. 108 от 2006 г., в сила от 01.01.2007 г.);

***Зърно и технически култури*** са стоките с код по Комбинираната номенклатура, посочени в част втора на Приложение № 2 от ЗДДС.

Код по КН са тарифни кодове по Комбинираната номенклатура, установена с Приложение І към ***Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура* и Общата митническа тарифа** (т. 71 на § 1 от ДР на ЗДДС - ДВ, бр. 98 от 2013 г., в сила от 01.01.2014 г. до 31.12.2026 г., изм. относно влизането в сила - ДВ, бр. 104 от 2013 г., в сила от 01.12.2013 г., изм. относно датата на прилагане - ДВ, бр. 109 от 2013 г., в сила от 01.01.2014 г., изм. относно датата на прилагане - ДВ, бр. 95 от 2015 г., в сила от 01.01.2016 г., изм. относно датата на прилагане - ДВ, бр. 98 от 2018 г., в сила от 01.01.2019 г., изм. относно датата на прилагане - ДВ, бр. 18 от 2022 г., в сила от 01.01.2022 г., изм. относно срока на прилагане - ДВ, бр. 52 от 2022 г., в сила от 01.07.2022 г.).

***Квоти за емисии на парникови газове***, определени в член 3 от ***Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО***, които могат да се прехвърлят в съответствие с член 12 от директивата

**ВАЖНО!!!**

При доставки по прехвърляне на квоти за емисии на парникови газове по приложение № 2, част трета, по които получатели са лица, които не са установени на територията на страната, както и в случаите при които доставчици са лица, регистрирани за целите на ДДС в друга държава членка, се прилагат общите правила на закона (чл. 163д от ЗДДС - нов, ДВ, бр.18 от 2020 г., в сила от 28.02.2020 г. до 31.12.2026 г., изм. относно срока на прилагане - ДВ, бр. 52 от 2022 г., в сила от 01.07.2022 г.).

**Преходен режим:**

1. Когато до влизането в сила на този закон е получено авансово плащане за доставки по прехвърляне на квоти за емисии на парникови газове по [приложение № 2, част трета от ЗДДС](https://web6.ciela.net/Document/LinkToDocumentReference?fromDocumentId=2137200579&dbId=0&refId=27393086), за които със същия закон е променено данъчното третиране по отношение на лицето - платец на данъка, и за които данъчното събитие възниква след деня на влизането в сила на този закон, доставчикът документира доставката чрез анулиране на издадената за авансовото плащане фактура и издава нова фактура, в която посочва цялата данъчна основа за доставката. За анулирането се съставя протокол по [чл. 116, ал. 4 от ЗДДС](https://web6.ciela.net/Document/LinkToDocumentReference?fromDocumentId=2137200579&dbId=0&refId=27393087).

2. Когато до влизането в сила на този закон е направено авансово плащане за доставка по прехвърляне на квоти за емисии на парникови газове по [приложение № 2, част трета от ЗДДС](https://web6.ciela.net/Document/LinkToDocumentReference?fromDocumentId=2137200579&dbId=0&refId=27393088), за която със същия закон е променено данъчното третиране по отношение на лицето - платец на данъка, и за която данъчното събитие възниква след деня на влизането в сила на този закон, получателят - регистрирано лице по [ЗДДС](https://web6.ciela.net/Document/LinkToDocumentReference?fromDocumentId=2137200579&dbId=0&refId=27393089), е длъжен да начисли данък върху цялата данъчна основа на доставката, включително за направеното авансово плащане.

3. Когато до влизането в сила на този закон за доставка по прехвърляне на квоти за емисии на парникови газове не е начислен данък върху цялата данъчна основа на доставката, се смята, че данък по доставката е изискуем от получателя, като доставчикът документира доставката по реда на т. 1 до 31 март 2020 г. Това е относимо и за неприключилите към датата на влизането в сила на този закон административни и съдебни производства.

(§ 64 от ПЗР на ЗИД на ***Закона за независимия финансов одит***, ДВ, бр. 18/2020 г.)

**!!!** Разпоредбите на [чл. 163д](https://web6.ciela.net/Document/LinkToDocumentReference?fromDocumentId=2137200579&dbId=0&refId=27393090)  и част трета от [приложение № 2 към глава деветнадесета „а” от ЗДДС](https://web6.ciela.net/Document/LinkToDocumentReference?fromDocumentId=2137200579&dbId=0&refId=27393091) се прилагат до 31 декември 2026 г.

**ВНИМАНИЕ:** Доставките по глава деветнадесета "а” от ЗДДС са облагаеми по смисъла на ЗДДС, поради което получателят има право на приспадане на данъчен кредит за начисления от самия него данък, в случай, че не са налице ограниченията по чл. 70 от същия закон.

**ВНИМАНИЕ: доставчиците на стоки и услуги по глава деветнадесет "а”** **имат право на данъчен кредит за получените стоки и услуги, които използват за извършване на доставки по посочената глава.**

**Виж Указание № 93-04-95 от 08.03.2007 г. и Указание № УК-4 от 17.03.2014 г.**

**Преходни и Заключителни разпоредби
към *Закона за изменение и допълнение на Данъчно-осигурителния процесуален кодекс***

**(изм. и доп. - ДВ, бр. 18 от 2022 г., в сила от 01.01.2022 г., изм. - ДВ, бр. 52 от 2022 г., в сила от 01.07.2022 г.)**

§ 9. (1) (Изм. - ДВ, бр. 109 от 2013 г., в сила от 01.01.2014 г., изм. - ДВ, бр. 95 от 2015 г., в сила от 01.01.2016 г., изм. - ДВ, бр. 98 от 2018 г., в сила от 01.01.2019 г., предишен текст на § 9 - ДВ, бр. 18 от 2022 г., в сила от 01.01.2022 г., изм. - ДВ, бр. 52 от 2022 г., в сила от 01.07.2022 г.) **Разпоредбите на чл. 92, ал. 3, т. 2, § 1, т. 71 от ДР и част втора от приложение № 2 от ЗДДС се прилагат до 31 декември 2026 г.**